CELEX: 52016PC0711
Language: sk
Date: 2016-10-25
Title: Návrh VYKONÁVACIE ROZHODNUTIE RADY, ktorým sa stanovuje odporúčanie na predĺženie dočasnej kontroly vnútorných hraníc za výnimočných okolností, ktoré ohrozujú celkové fungovanie schengenského priestoru

EURÓPSKA KOMISIA
            V Štrasburgu25. 10. 2016
            COM(2016) 711 final
            2016/0347(NLE)
            Návrh
            VYKONÁVACIE ROZHODNUTIE RADY,
            ktorým sa stanovuje odporúčanie na predĺženie dočasnej kontroly vnútorných hraníc za výnimočných okolností, ktoré ohrozujú celkové fungovanie schengenského priestoru
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Úvod
               
               
                  Rada prijala 12. mája 2016, na základe návrhu Komisie, vykonávacie rozhodnutie, ktorým sa stanovuje odporúčanie na dočasnú kontrolu vnútorných hraníc za výnimočných okolností, ktoré ohrozujú celkové fungovanie schengenského priestoru. Po prvýkrát sa tu použil ochranný postup podľa článku 29 Kódexu schengenských hraníc. Kombinácia vážnych nedostatkov pri riadení vonkajších hraníc v Grécku v tom čase a veľkého počtu neregistrovaných migrantov nachádzajúcich sa v Grécku, ktorí sa možno snažili o neregulárny presun do iných členských štátov, viedol k výnimočnému stavu, ktorý predstavuje vážne ohrozenie pre verejný poriadok a vnútornú bezpečnosť a ohrozuje celkové fungovanie schengenského priestoru.
               
               
                  Toto odporúčanie bolo adresované piatim schengenským štátom (Rakúsku, Nemecku, Dánsku, Švédsku a Nórsku) a týkalo sa obmedzeného počtu úsekov vnútorných hraníc v rámci týchto štátov.
               
               
                  Odporúčanie umožňovalo zachovanie cielených a primeraných kontrol počas šiestich mesiacov, a to do 12. novembra 2016.
               
               
                  Podľa článku 29 Kódexu schengenských hraníc môže byť toto obdobie predĺžené v súlade s podmienkami a postupmi stanovenými v tomto článku.
               
               
                  Súčasná situácia
               
               
                  V nadväznosti na odporúčanie Rady z 12. mája 2016 päť dotknutých štátov schengenského priestoru oznámilo Komisii, že budú vykonávať odporúčané dočasné kontroly vnútorných hraníc.
               
               
                  Vo svojej správe z 28. septembra 2016, ktorá vychádzala z informácií poskytnutých dotknutými štátmi schengenského priestoru, ako sa predpokladá v odporúčaní, Komisia konštatovala, že hraničné kontroly zostali v medziach odporúčania: kontroly boli obmedzené na skutočne zistené migračné trasy a ohrozenia, boli cielené a ich rozsah, početnosť, miesto a čas konania boli obmedzené na to, čo bolo nevyhnutné na riešenie ohrozenia a napriek tomu, že nebolo možné vylúčiť určitý ekonomický dosah, prekračovanie hraníc širokou verejnosťou bolo ovplyvnené v najmenšej možnej miere. Okrem toho, Komisia na základe dostupných informácií, ktoré mala v tom čase k dispozícii, dospela k záveru, že nevidí žiaden dôvod na to, aby navrhla zmenu uvedeného odporúčania.
               
               
                  V dňoch 18. a 21. októbra 2016 schengenské štáty druhýkrát oboznámili Komisiu o vykonávaní odporúčania Rady. Poskytnuté informácie sledujú podobný trend ako údaje poskytnuté v prvej správe (zníženie počtu osôb, ktorým bol vstup odopretý, ako aj zníženie počtu prijatých žiadostí o azyl), z čoho vyplýva, že sa situácia postupne stabilizuje. Dňa 20. októbra sa päť štátov schengenského priestoru písomne obrátilo na Komisiu a zdôraznilo, že je potrebné, aby im bolo umožnené pokračovať v dočasných kontrolách na hraniciach. Slovinsko sa dňa 6. októbra takisto písomne obrátilo na Komisiu, aby vyjadrilo znepokojenie nad možným pokračovaním hraničných kontrol na rakúsko-slovinských hraniciach.
               
               
                  Uplatnenie článku 29 Kódexu schengenských hraníc a zavedenie koordinovaného prístupu na úrovni EÚ k dočasným hraničným kontrolám patrilo k iniciatívam predstaveným v pláne „Späť k Schengenu“
                     1
                  , ktorého cieľom bolo vytvorenie podmienok na zrušenie všetkých kontrol na vnútorných hraniciach a obnovenie štandardného fungovania schengenského priestoru do konca roka 2016.
               
               
                  Napriek výraznému poklesu počtu nových neregulárnych migrantov a žiadateľov o azyl v Európskej únii, najmä v dôsledku uplatňovania vyhlásenia EÚ a Turecka, stále existuje významný počet neregulárnych migrantov (približne 60 000), ktorí uviazli v Grécku, od ktorých možno odôvodnene očakávať, že sa budú snažiť neregulárne presunúť do iných členských štátov.
               
               
                  Okrem toho je celkový počet žiadostí o azyl prijatých štátmi schengenského priestoru, ktorých sa odporúčanie týka, stále relevantným faktorom, aj keď nie je porovnateľný s počtom žiadostí prijatých žiadostí v rovnakom čase minulý rok. Príchod veľkého počtu neregulárnych migrantov a žiadateľov o azyl v Európskej únii od jesene 2015 predstavuje značné výzvy pre všetky členské štáty EÚ, ktoré je potrebné zohľadniť. Tieto výzvy súvisia so zabezpečením riadneho bývania a prístupu k vzdelávaniu a systémom zdravotnej starostlivosti osobám, ktoré prišli od minulého roka. Okrem toho, sa pri spracúvaní zvyšných nevyriešených žiadostí a ďalších príchodov a žiadostí o ochranu, vytvára nepretržitý tlak na fungovanie verejných správnych orgánov týchto štátov.
               
               
                  Ďalšie opatrenia vymedzené v pláne „Späť k Schengenu“, napriek významnému pokroku, stále potrebujú určitý čas na to, aby mohli byť v plnej miere splnené a priniesli náležité výsledky.
               
               
                  V tejto súvislosti bola zavedená európska pohraničná a pobrežná stráž, ktorá nadobudla účinnosť v rekordne krátkom čase. Musia byť však zriadené rezervy pre rýchle nasadenie (ľudské zdroje a technické vybavenie) a rezervy pre rýchly návrat a tieto musia byť funkčné do 7. decembra 2016, resp. do 7. januára 2017. Prvé hodnotenia zraniteľnosti by mali byť uzatvorené v prvých troch mesiacoch roku 2017.
               
               
                  Implementácia vyhlásenia EÚ a Turecka naďalej prináša výsledky. Napriek tomu denne na grécke ostrovy prichádza v priemere 107 osôb. Je dôležité zabezpečiť, aby toto vyhlásenie fungovalo na báze trvalej udržateľnosti. Okrem toho je naďalej potrebné pokračovať v spolupráci dohodnutej vo vyhlásení zo zasadnutia vedúcich predstaviteľov o západobalkánskej trase, o čom svedčia pretrvávajúce počty prichádzajúcich v Srbsku.
               
               
                  Výnimočné okolnosti, ktoré predstavujú závažné ohrozenie pre verejný poriadok a vnútornú bezpečnosť a vystavujú riziku fungovanie celého schengenského priestoru, teda pretrvávajú.
               
            
         
         
            
               
                  Ďalší postup
               
               
                  Vzhľadom na uvedené skutočnosti sa zdá, že podmienky, ktoré mal plán „Späť k Schengenu“ za úlohu vytvoriť, aby umožnil zrušenie všetkých kontrol na vnútorných hraniciach a obnoviť normálne fungovanie schengenského priestoru, ešte neboli dosiahnuté. Neustále sú však zaznamenávané výrazné úspechy na ceste späť k plne funkčnému schengenskému priestoru. V tomto štádiu však situácia v Grécku a na západobalkánskej trase naďalej zostáva neistá a členské štáty, ktoré sú najviac postihnuté druhotnými presunmi neregulárnych migrantov prichádzajúcich z Grécka, sú pod značným tlakom. K úplnému vykonávaniu európskej pohraničnej a pobrežnej stráže, ktoré by ešte viac posilnilo ochranu vonkajších hraníc EÚ, dôjde do konca januára 2017. Pokračujúce plnenie vyhlásenia EÚ a Turecka prispeje k ďalšiemu znižovaniu počtu osôb prichádzajúcich do EÚ a poskytne vnútroštátnemu systému priestor na ďalšie spracovanie a zníženie počtu nevybavených žiadostí o azyl a konsolidovanie svojich prijímacích kapacít.
               
               
                  Za účasti Grécka sa musí postupne plne obnoviť používanie existujúcich dublinských pravidiel v súlade s odporúčaniami Komisie
                     2
                   a zároveň je potrebné tieto pravidlá pre budúcnosť zlepšiť s ohľadom na solidaritu a zodpovednosť. Okrem toho by núdzové systémy premiestňovania, ktoré sú zavedené už od septembra 2015, mali naďalej viesť ku konkrétnym výsledkom v podobe počtu premiestnených osôb. Navyše proces navrátenia osôb, ktoré nemajú právo na pobyt v Európskej únii sa musí ešte viac zintenzívniť.
               
               
                  Povolenie predĺžiť súčasné kontroly na vnútorných hraniciach príslušným členským štátom ako mimoriadne opatrenie na ďalšie primerané obdobie, je teda oprávnené. Na základe vecných ukazovateľov, ktoré sú v tejto fáze k dispozícii, predĺženie by nemalo prekročiť tri mesiace.
               
               
                  Rozsah pôsobnosti návrhu
               
               
                  Štátom schengenského priestoru, ktoré v súčasnosti vykonávajú dočasné kontroly na vnútorných hraniciach v súlade s odporúčaním Rady z 12. mája 2016 by malo byť umožnené v tom naďalej pokračovať.
               
               
                  Vzhľadom na postupnú stabilizáciu situácie by sa však hraničné kontroly mali využívať len ako krajné opatrenia vtedy, keď iné opatrenia, menej obmedzujúce cezhraničnú dopravu, ako sú napríklad policajné kontroly v súlade s článkom 23 Kódexu schengenských hraníc, nemôžu zistené ohrozenie dostatočne riešiť. Z toho vyplýva, že členské štáty, ktoré sa rozhodli zachovať kontroly vnútorných hraníc podľa tohto odporúčania by mali, skôr ako sa rozhodnú v týchto kontrolách pokračovať, preskúmať všetky dostupné alternatívne opatrenia na kontrolu hraníc. Príslušné členské štáty by mali informovať o výsledkoch tohto preskúmania ostatné členské štáty, Európsky parlament a Komisiu vo svojom oznámení o zachovaní kontrol na vnútorných hraniciach.
               
               
                  Ako sa uvádza v záveroch Európskej rady z 20. októbra 2016 o migrácii, proces „Späť k Schengenu“ zahŕňa úpravu dočasných kontrol na vnútorných hraniciach tak, aby zodpovedali súčasným potrebám. Kontroly na vnútorných hraniciach by sa mali vykonávať len na základe analýzy rizík a spravodajskej činnosti, a ich rozsah, početnosť, miesto a čas vykonávania by mali byť obmedzené na to, čo je nevyhnutne potrebné ako reakcia na toto závažné ohrozenie a v záujme ochrany verejného poriadku a vnútornej bezpečnosti. Členský štát, ktorý vykonáva kontroly na vnútorných hraniciach podľa tohto odporúčania, by mal každý týždeň preskúmať nevyhnutnosť kontrol, ich početnosť, miesto a čas kontrol, pričom by mal prispôsobiť intenzitu kontrol miere daného ohrozenia a postupne ich ukončovať vždy, keď to bude náležité. Členský štát, ktorý vykonáva kontrolu vnútorných hraníc podľa tohto odporúčania, by mal pravidelne konzultovať s príslušným členským štátom (štátmi) s cieľom zabezpečiť, aby sa kontroly na vnútorných hraniciach vykonávali len na tých úsekoch vnútorných hraníc, kde je to v súlade s Kódexom schengenských hraníc potrebné a primerané.
               
               
                  Mala by sa takisto zaviesť povinnosť podávať podrobnejšie správy. Po skončení každého mesiaca uplatňovania tohto odporúčania by dotknuté členské štáty mali Komisii v príslušných prípadoch podať správu o výsledku vykonaných kontrol a o posúdení nevyhnutnosti pokračovať v takýchto kontrolách. Táto správa by mala obsahovať aspoň celkový počet skontrolovaných osôb, celkový počet zamietnutí vstupu po kontrolách, celkový počet rozhodnutí o navrátení vydaných na základe vykonaných kontrol a celkový počet žiadostí o azyl prijatých na vnútorných hraniciach, kde sa kontroly vykonávajú.
               
               
                  Komisia bude uplatňovanie tohto odporúčania a situáciu v danej krajine pozorne sledovať.
               
            
            
               •Súlad s existujúcimi ustanoveniami v danej oblasti politiky
            
            
               
                  Tieto odporúčania slúžia na vykonávanie existujúcich ustanovení v danej oblasti politiky.
               
            
            
               •Súlad s ostatnými politikami Únie
            
            
               
                  Toto odporúčanie sa spája s vnútorným trhom Únie a s jej migračnou a azylovou politikou.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Článok 29 nariadenia (EÚ) č. 2016/399 Európskeho parlamentu a Rady z 9. marca 2016, ktorým sa ustanovuje kódex Únie o pravidlách upravujúcich pohyb osôb cez hranice (Kódex schengenských hraníc).
               
            
            
               •Subsidiarita (v prípade iných ako výlučných právomocí)
            
            
               
                  V článku 29 nariadenia (EÚ) č. 2016/399 sa stanovuje, že Rada prijme odporúčanie na dočasnú kontrolu vnútorných hraníc na základe návrhu Komisie.
               
            
            
               Opatrenie na úrovni Únie je potrebné, ak bez kontroly vnútorných hraníc je ohrozené celkové fungovanie tohto priestoru.
            
         
         
            
               •Proporcionalita
            
            
               
                  Tento návrh neprekračuje rámec toho, čo je nevyhnutné na dosiahnutie sledovaného cieľa.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               
                  Neuplatňuje sa na tento návrh.
               
            
            
               •Konzultácie so zainteresovanými stranami
            
            
               
                  Vzhľadom na naliehavosť návrhu nebolo možné uskutočniť konzultácie so zainteresovanými stranami.
               
            
            
               •Získavanie a využívanie výsledkov odborných konzultácií
            
            
               
                  Neuplatňuje sa na tento návrh.
               
            
            
               •Hodnotenie vplyvu
            
            
               
                  Vzhľadom na obmedzený časový rámec a zohľadnením údajov predložených dotknutými členskými štátmi a údaje, ktoré boli o situácii v Grécku k dispozícii, plnohodnotné posúdenie vplyvu nebolo vypracované.
               
            
            
               •Vhodnosť právnych predpisov a ich zjednodušenie
            
            
               
                  Neuplatňuje sa na tento návrh.
               
            
            
               •Základné práva
            
            
               
                  Pri príprave návrhu bola zohľadnená ochrana základných práv.
               
            
            
               4.VPLYV NA ROZPOČET
            
            
               Navrhované opatrenie nemá žiadny vplyv na rozpočet EÚ.
            
            
               2016/0347 (NLE)
            
            
               Návrh
            
            
               VYKONÁVACIE ROZHODNUTIE RADY,
            
         
         
            
               ktorým sa stanovuje odporúčanie na predĺženie dočasnej kontroly vnútorných hraníc za výnimočných okolností, ktoré ohrozujú celkové fungovanie schengenského priestoru
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 2016/399 9. marca 2016, ktorým sa ustanovuje kódex Únie o pravidlách upravujúcich pohyb osôb cez hranice (Kódex schengenských hraníc)
                  3
               , a najmä jeho článok 29,
            
            
               so zreteľom na návrh Európskej komisie,
            
            
               keďže:
            
            
               (1)Rada v súlade s článkom 29 Kódexu schengenských hraníc prijala 12. mája 2016 vykonávacie rozhodnutie, ktorým sa stanovuje odporúčanie na dočasnú kontrolu vnútorných hraníc za výnimočných okolností, ktoré ohrozujú celkové fungovanie schengenského priestoru.
            
            
               (2)Rada odporučila piatim štátom schengenského priestoru (Rakúsku, Nemecku, Dánsku, Švédsku a Nórsku), aby zachovali primerané dočasné hraničné kontroly na maximálne obdobie šiestich mesiacov odo dňa prijatia vykonávacieho rozhodnutia s cieľom riešiť závažné ohrozenie verejného poriadku alebo vnútornej bezpečnosti v týchto štátoch, ku ktorému dochádza v dôsledku kombinácie nedostatkov v kontrole vonkajších hraníc v Grécku a druhotných presunov neregulárnych migrantov, ktorí prichádzajú cez Grécko a ktorí majú v úmysle premiestniť sa do iných štátov schengenského priestoru.
            
            
               (3)Komisia 28. septembra 2016 vydala správu o uplatňovaní tohto vykonávacieho rozhodnutia. Dospela k záveru, že kontroly na vnútorných hraniciach uskutočňované zo strany Rakúska, Nemecka, Dánska, Švédska a Nórska boli primerané a v súlade s odporúčaním Rady. Komisia ďalej dospela k záveru, že na základe dostupných informácií a správ získaných od dotknutých štátov nebolo v čase podávania správy nutné navrhovať zmeny vykonávacieho rozhodnutia.
            
            
               (4)V dňoch 18. a 21. októbra 2016 štáty schengenského priestoru druhýkrát podali Komisii správy o vykonávaní odporúčania Rady. Poskytnuté informácie sledujú podobný trend ako údaje poskytnuté v prvej správe (zníženie počtu osôb, ktorým bol vstup odopretý, ako aj zníženie počtu prijatých žiadostí o azyl), z čoho vyplýva, že sa situácia postupne stabilizuje.
            
            
               (5)Napriek prudkému poklesu počtu príchodov neregulárnych migrantov a žiadateľov o azyl v Európskej únii zostáva značný počet neregulárnych migrantov aj naďalej v Grécku, ako aj v členských štátoch, ktoré boli najviac zasiahnuté druhotným presunom neregulárnych migrantov prichádzajúcich z Grécka. Na základe v minulosti zaznamenaného trendu je odôvodnené očakávať, že tieto osoby sa budú možno chcieť neregulárne presunúť do iných členských štátov, ak sa hraničné kontroly, ktoré bránia tomuto druhotnému presunu, zrušia.
            
            
               (6)Celkový počet žiadostí o azyl, ktoré boli prijaté od začiatku migračnej krízy a stále prichádzajúcich žiadostí významne zaťažil vnútroštátne správne orgány a služby vo všetkých členských štátoch EÚ a osobitne v štátoch schengenského priestoru, na ktoré sa toto vykonávacie rozhodnutie vzťahuje.
            
            
               (7)Kontroly na vnútorných hraniciach nemožno vnímať oddelene od iných významných faktorov. Komisia vo svojom oznámení „Späť k Schengenu – plán“
                  4
                identifikovala rôzne politiky, ktoré majú byť zavedené na to, aby bol možný návrat k plne funkčnému schengenskému priestoru.
            
            
               (8)Plán zahŕňal najmä prijatie a vykonávanie európskej pohraničnej a pobrežnej stráže. Nariadenie Európskeho parlamentu a Rady (EÚ) č. 2016/1624 zo 17. septembra 2016 o európskej pohraničnej a pobrežnej stráži
                  5
               , nadobudlo účinnosť 6. októbra 2016, teda deväť mesiacov po predložení návrhu Komisie, čo dokazuje angažovanosť všetkých zúčastnených strán. Očakáva sa, že budú zriadené rezervy pre rýchle nasadenie (zahŕňajúce ľudské zdroje a technické vybavenie) a rezervy pre rýchly návrat, pričom tieto rezervy musia byť funkčné do 7. decembra 2016 (prvá z uvedených), resp. do 7. januára 2017 (druhá z uvedených).
            
            
               (9)Ďalším prvkom identifikovaným v pláne „Späť k Schengenu“ je úspešné vykonávanie vyhlásenia EÚ a Turecka. Ako sa uvádza v tretej správe o pokroku
                  6
                plnenie uvedeného vyhlásenia je úspešné, ale je potrebné zabezpečiť, aby vykonávanie tohto vyhlásenia fungovalo na udržateľnom základe. Okrem toho je naďalej potrebné pokračovať v spolupráci dohodnutej vo vyhlásení zo zasadnutia vedúcich predstaviteľov o západobalkánskej trase.
            
            
               (10)Z vyššie uvedeného vyplýva, že napriek stabilnému a významnému pokroku v oblastiach stanovených v pláne „Späť k Schengenu“ a napriek postupnej stabilizácii situácie, je potrebné ešte viac času na to, aby sa uvedené opatrenia mohli v plnej miere vykonávať a aby sa dosiahli príslušné výsledky.
            
            
               (11)Výnimočné okolnosti, ktoré predstavujú závažné ohrozenie verejného poriadku a vnútornej bezpečnosti a vystavujú riziku fungovanie celého schengenského priestoru, teda pretrvávajú.
            
            
               (12)Vzhľadom na to, že situácia v Grécku je ešte stále nestabilná a v členských štátoch, ktoré boli najviac zasiahnuté druhotným presunom neregulárnych migrantov prichádzajúcich z Grécka naďalej pretrváva stále určitý tlak, zdá sa byť odôvodnené umožniť primerané predĺženie dočasných kontrol vnútorných hraníc tým štátom schengenského priestoru, ktoré takéto kontroly v súčasnosti vykonávajú ako krajné opatrenie v reakcii na závažné ohrozenie verejného poriadku alebo vnútornej bezpečnosti, konkrétne Rakúsku, Nemecku, Dánsku, Švédsku a pridruženej krajine Nórsko, a to v súlade s článkom 29 Kódexu schengenských hraníc.
            
            
               (13)Na základe vecných ukazovateľov, ktoré sú v tejto fáze k dispozícii, by toto predĺženie nemalo presiahnuť obdobie troch mesiacov od dátumu prijatia tohto vykonávacieho rozhodnutia.
            
            
               (14)Členské štáty, ktoré sa rozhodli pokračovať vo vykonávaní kontrol na vnútorných hraniciach v súlade s týmto vykonávacím rozhodnutím, by mali toto oznámiť ostatným členským štátom, Európskemu parlamentu a Komisii.
            
         
         
            
               (15)Predtým, ako sa dotknuté členské štáty pre tieto kontroly rozhodnú, mali by preskúmať, či by nebolo možné na odstránenie zisteného ohrozenia použiť iné opatrenia ako alternatívu ku hraničným kontrolám. Príslušné členské štáty by mali prostredníctvom oznámení informovať o výsledkoch týchto úvah a dôvodoch zvolenia si hraničných kontrol.
            
            
               (16)Ako sa uvádza v záveroch Európskej rady z 20. októbra 2016 o migrácii, proces „Späť k Schengenu“ zahŕňa úpravu dočasných kontrol na vnútorných hraniciach tak, aby zodpovedali súčasným potrebám. Kontroly podľa tohto vykonávacieho rozhodnutia by sa mali vykonávať len v nevyhnutnej miere, v intenzite obmedzenej na nevyhnutné minimum. Napríklad, ak počas daného obdobia je príliv migrantov v určitom období zanedbateľný, kontroly na určitých hraničných úsekoch možno ani nie sú potrebné. S cieľom v čo najmenšej miere brániť širokej verejnosti v prekračovaní príslušných vnútorných hraníc je možné vykonávať cielené kontroly založené na analýze rizík a na spravodajstve. Okrem toho by sa mala v spolupráci so všetkými dotknutými členskými štátmi pravidelne prehodnocovať nutnosť týchto kontrol na príslušných úsekoch hraníc s cieľom postupne tieto kontroly obmedzovať.
            
            
               (17)Po skončení každého mesiaca vykonávania toho vykonávacieho rozhodnutia by mala byť Komisii zaslaná úplná správa o výsledkoch vykonaných kontrol spolu s prípadným preskúmaním nutnosti ich trvania. Táto správa by mala obsahovať celkový počet skontrolovaných osôb, celkový počet zamietnutí vstupu po kontrolách, celkový počet rozhodnutí o navrátení vydaných na základe vykonaných kontrol a celkový počet žiadostí o azyl prijatých na vnútorných hraniciach, kde sa kontroly vykonávajú.
            
            
               (18)Rada berie na vedomie, že Komisia vyhlásila, že bude pozorne sledovať uplatňovanie tohto vykonávacieho rozhodnutia.
            
            
            
               TÝMTO ODPORÚČA:
            
            
            
               1. aby Rakúsko, Nemecko, Dánsko, Švédsko a Nórsko predĺžili primerané, dočasné kontroly hraníc na maximálne obdobie troch mesiacov počnúc dňom prijatia tohto vykonávacieho rozhodnutia na týchto vnútorných hraniciach:
            
            
               – Rakúsko – na rakúsko-maďarskej pozemnej hranici a na rakúsko-slovinskej pozemnej hranici;
            
            
               – Nemecko – na nemecko-rakúskej pozemnej hranici;
            
            
               – Dánsko – v dánskych prístavoch s trajektovými spojmi s Nemeckom a na dánsko-nemeckej pozemnej hranici;
            
            
               – Švédsko – vo švédskych prístavoch v policajnej oblasti Juh a Západ a na moste cez prieliv Öresund;
            
            
               – Nórsko – v nórskych prístavoch s trajektovými spojmi s Dánskom, Nemeckom a Švédskom.
            
            
               2. Pred predĺžením týchto kontrol by príslušné členské štáty mali uskutočniť výmenu názorov s príslušným členským štátom či štátmi s cieľom zabezpečiť, aby sa kontroly na vnútorných hraniciach vykonávali len vtedy, ak sa to považuje za nevyhnutné a primerané. Okrem toho by mali príslušné členské štáty zabezpečiť, aby sa kontroly na vnútorných hraniciach vykonávali len ako krajné opatrenie v prípade, keď nie je možné dosiahnuť ten istý účinok alternatívnymi opatreniami, a len na tých úsekoch vnútorných hraníc, kde sa to považuje za potrebné a primerané v súlade s Kódexom schengenských hraníc. Príslušné členské štáty by to mali zodpovedajúcim spôsobom oznámiť ostatným členským štátom, Európskemu parlamentu a Komisii.
            
            
               3. Kontroly by sa mali vykonávať len na základe analýzy rizík a spravodajskej činnosti, a ich rozsah, početnosť, miesto a čas vykonávania by mali byť obmedzené na to, čo je nevyhnutne potrebné ako reakcia na toto závažné ohrozenie a v záujme ochrany verejného poriadku a vnútornej bezpečnosti. Členský štát, ktorý vykonáva kontroly na vnútorných hraniciach podľa tohto vykonávacieho rozhodnutia by mal každý týždeň preskúmať nevyhnutnosť kontrol, ich početnosť, miesto a čas, pričom by mal prispôsobiť ich intenzitu miere daného ohrozenia a postupne ich ukončovať vždy, keď to bude náležité, a každý mesiac podávať Komisii správu.
            
            
               V Štrasburgu
            
            
               
                     Za Radu
               
               
                     Predseda
               
            
         
         
            
                  
                     (1)
                  Oznámenie Komisie Európskemu parlamentu, Európskej rade a Rade „Späť k Schengenu – plán“ [COM(2016) 120 final].
               
               
                  
                     (2)
                  Odporúčanie Komisie z 10. februára 2016 určené Helénskej republike, pokiaľ ide o naliehavé opatrenia, ktoré má Grécko prijať s ohľadom na obnovenie presunov podľa nariadenia (EÚ) č. 604/2013, [C(2016) 871 final]; Odporúčanie Komisie z 15. júna 2016 určené Helénskej republike, pokiaľ ide o konkrétne naliehavé opatrenia, ktoré má Grécko prijať s ohľadom na obnovenie presunov podľa nariadenia (EÚ) č. 604/2013 [C(2016) 3805 final]; Odporúčanie Komisie z 28. septembra 2016 určené Helénskej republike, pokiaľ ide o konkrétne naliehavé opatrenia, ktoré má Grécko prijať s ohľadom na obnovenie presunov podľa nariadenia (EÚ) č. 604/2013 [C(2016) 6311 final];
               
               
                  
                     (3)
                  Ú. v. EÚ L 77, 23.3.2016, s. 1.
               
               
                  
                     (4)
                  COM(2016) 120 final.
               
               
                  
                     (5)
                  Ú. v. EÚ L 251, 16.9.2016, s. 1–76.
               
               
                  
                     (6)
                  Tretia správa o pokroku dosiahnutom pri vykonávaní vyhlásenia EÚ a Turecka [COM(2016) 634].